UP में कोरोना से मरने वालो की संख्या 8,636 हुई, 28 और 29 जनवरी को होगा कोविड टीकाकरण
उत्तर प्रदेश में पिछले चौबीस घंटे में कोविड-19 से चार और मरीजों की मौत के साथ ही मरने वालो का आंकड़ा 8,636 पर पहुंच गया है जबकि 173 नये मामलों के साथ रोगियों की कुल संख्या 5,99,376 हो गयी है।
लखनऊ। उत्तर प्रदेश में पिछले चौबीस घंटे में कोविड-19 से चार और मरीजों की मौत के साथ ही मरने वालो का आंकड़ा 8,636 पर पहुंच गया है जबकि 173 नये मामलों के साथ रोगियों की कुल संख्या 5,99,376 हो गयी है। स्वास्थ्य बुलेटिन में इसकी जानकारी दी गयी है।स्वास्थ्य विभाग द्वारा जारी बुलेटिन के मुताबिक कोविड-19 से चार नयी मौतो में लखनऊ में दो, प्रयागराज और रामपुर में एक एक रोगी की मौत हुई है। 143 नये मामलों में सर्वाधिक 42 नये मामले लखनऊ में जबकि 14 नये मामले मेरठ में पाये गये है। पिछले 24 घंटो में 333 संक्रमित ठीक हुये हैं जिसके साथ ही प्रदेश में अब तक ठीक होने वाले रोगियों की संख्या 5,84,372 पहुंच गयी है। प्रदेश में 6,368 संक्रमितों का उपचार चल रहा है।दूसरी ओर अपर मुख्य सचिव सूचना नवनीत सहगल ने बुधवार को लोक भवन में पत्रकारों से बातचीत में कहा कि प्रदेश में कल 28 एवं 29 जनवरी, 2021 को कोविड टीकाकरण किया जायेगा। उन्होंने बताया कि मुख्यमंत्री ने निर्देश दिया है कि प्रथम चरण में स्वास्थ्य कर्मियों को टीकाकरण की प्रक्रिया को समयबद्ध तरीके से और केंद्र सरकार के दिशा निर्देश के अनुसार टीकाकरण किया जाये।